ર.પા. ના કેસમાં ભોગ બનનાર પત્રકાર યુવતીનો ‘અભિયાને’ સંપર્ક કરતા તેણે સમગ્ર ઘટનાક્રમ વર્ણવ્યો હતો. તેના કહેવા પ્રમાણે તે ક્યારેય તેમને મળી નથી. જો કે સાહિત્યનો શોખ હોવાનું જાણીને તેમણે અન્ય મહિલા દ્વારા મળવા આવવા કહ્યું હતું. જો કે તેણી ન જતા કવિશ્રીએ ફેસબુક પર મેસેજ કરવાનું શરુ કર્યું હતું. તેમાં પણ તેણી થેંક્યુ સરથી વધુ જવાબ ન આપતી હોઈ તેમની હિંમત વધતી ચાલી. આખરે સતામણી હદ બહાર વધી જતા તેણે ફેસબુક પર આખી વાત જાહેર કરી દીધી અને સાહિત્યકારશ્રીનો ભાંડો ફૂટી ગયો. પત્રકાર યુવતીની હિંમત જોઈને બીજી ૬૦ યુવતીઓએ ર.પા. ઉપરાંત અન્ય કેટલાક સાહિત્યકારોએ તેમને અશોભનીય મેસેજ કર્યા હોવાના પુરાવા મોકલી આપ્યા. હવે વિચારો, જો એ પત્રકાર યુવતી આ તમામ મેસેજ જાહેર કરી દે તો બીજા કેટલા સાહિત્યકારોના કાંડ ખૂલ્લા પડી જાય ? અહીં કહેવાનો આશય એવો જરાય નથી કે બધા સાહિત્યકારો એકસરખા હોય છે. પણ આવા કેટલાક લોકોના કારણે સમગ્ર સાહિત્ય જગતને તેના છાંટા ઉડે જ. ત્યારે સવાલ એ થાય કે શું હવે સાહિત્યકારોને પણ તેમની મર્યાદા શીખવવી પડશે ?